**Свята бульбы**

Мэта: садзейнічаць развіццю цікавасці вучняў да беларускага фальклору, сістэматызаваць веды пра бульбу, пазнаёміць з гісторыяй нацыянальнай кухні

Абсталяванне: бульбяное поле, на якім роўнымі радочкамі пасаджана бульба ( на драўлянай рамцы 1,5 на 1,5 нацягнута шэрая льняная тканіна, бульба намаляваная і выразаная з паперы ), выстава работ “Арт- бульба“, кнігі “250 страў з бульбы”, “ 500 страў з бульбы”, на лістах А- 4 назва бульбы ў розных краінах, медалі з бульбы, на сталах прыгатаваныя стравы з бульбы. Вядучыя і удзельнікі свята апранутыя ў беларускія нацыянальныя касцюмы, дзяўчынка- бульбінка, каларадскі жук, вінаград

Вядучы. Добры дзень усім, хто сабраўся ў нашай утульнай зале.Мы запрашаем вас на незвычайнае свята ў гонар дзівоснай іншаземкі- бульбы. Так, мы не памыліліся, бо гісторыя бульбы на Беларусі налічвае каля трох стагоддзяў. 2008 год па рашэнні ААН быў аб’яўлены міжнародным годам бульбы. Чаму? Вось мы і паспрабуем у гэтым разабрацца. У лістападзе 2008 года ў Палацы Рэспублікі праходзіла выстава “ Арт – бульба”, дзе былі прадстаўлены розныя віды мастацкіх работ, прысвечаных бульбе ( увага на выставу ).

Вядучы. Гучыць верш Эдзі Агняцвет “ Пасадзім бульбу”

Пасадзілі бульбіну вясною

У цёплую вільготную зямлю,

Воблака паіла дажджавое,

Вецер напяваў ёй “ Люлі- лю!”

Падрамала бульбіна ў зацішку,

Як і сёстры меншыя яе.

Потым паднатужылася крышку-

І да сонца, ветру і хмурынак

Распасцёрла парасткі свае.

Як яна запрэглася ў работу!

Сілы набіралася, расла.

Пад зямлей яе таўсцела цела,

Вопратка на версе зелянела-

Цветам светла- бэзавым цвіла.

Адкапалі бульбіну пад восень.

Ну і дзіва! Важыць паўкіло.

Так ужо спрадвеку павялося:

Лепшай нашай бульбы беларускай

Анідзе на свеце не было!

Ля кастра прыемна ёй сагрэцца-

Вось ляжыць і млее на баку.

А калі на славу падпячэцца-

На далонь шырокую кладзецца

У рудавата- шэрым кажушку.

Вядучая. Дэкаратыўная кветка, лекі ад усіх хвароб, яд, харчовая сыравіна, з якой можна прыгатаваць хлеб, крухмал,дрожджы, кармавая культура, прадукт харчавання багаты на арганічныя і мінеральныя рэчывы- усё гэта наша бульба. Беларусы называюць бульбу другім хлебам і лічаць нацыянальным прадуктам.

Бульба сёння,

Бульба ўчора,

А без бульбы будзе гора.

Вядучы. Гучыць беларуская народная песня “ Гарні, гарні бульбу з печы”ў выкананні ўдзельнікаў свята.

Вядучая. Трэба зазначыць, што бульба не адразу ў нас прыжылася. Спачатку яна была гастранамічным прадуктам для панскага стала. Сяляне бачылі ў бульбе пракляты “ земляны яблык”, таму, што вырошчваць яе пачалі нямецкія каланісты. На Магілёўшчыне генерал Гернгрос раздаваў сялянам карняплоды на пасадку. Нічога з гэтага не атрымлівалася. Сяляне раніцай бульбу садзілі, а вечарам выкопвалі і неслі ў карчму. Тады генерал прыдумаў арыгінальнае выйсце. Як вы думаеце, якое? Так, ён пачаў даваць на пасадку парэзаныя карняплоды. Першы добры ўраджай перамяніў погляд сялян на бульбу.

Вядучая. Сваю любімую бульбу беларусы ўслаўляюць у песнях, вершах, загадках, прыказках, прымаўках, гульнях. Як вы іх ведаеце, высветлім у гульні” Музычная бульба”.

Удзельнікі свята, госці і ўсе жадаючыя становяцца ў круг і пад музычнае суправаджэнне перадаюць бульбіну па кругу, калі музыка сціхае, той, у каго засталася бульбіна, адгадвае загадку, прадаўжае прыказку:

Вядучы. Адгадай загадку гэтую,

У лазні парыцца ў вопратцы,

Да стала ідзе раздзетаю. ( Бульба ў лушпінні )

Гародніна- беларусачка,

Пекная паненачка,

Зялёная хустачка,

Шэрая сукеначка. ( Бульба )

Стаіць дуб, а пад дубам дзеці. ( Куст бульбы )

Прадоўжыце прыказку:

Хлеб- бацюхна, а бульба- … ( матухна ), бульба хлебу… ( падпора), галоднаму і бульба… ( суніцы), бульба і жаніцьба- дзве вельмі сур’ёзныя рэчы, каб з іх смяяцца… ( падказана жыццём ).

Вядучая. Лепшыя знаўцы фальклору пра бульбу ўзнагароджваюцца медалямі з бульбы.

Вядучы. Гучыць верш Анатоля Грачанікава “ Беларускія краявіды”

Вядучая. Наша свята сёння праходзіць у гонар Бульбачкі. Як жа мы будзем праводзіць свята без яе? Давайце паклічам яе! ( Дзеці клічуць)

Уваходзіць Бульбачка.

Бульбачка. Добры дзень усім вам! Вялікі дзякуй за запрашэнне на свята. Але я трошкі затрымалася, бо мяне гэты злодзей, жук Каларадскі, не пускаў на свята.

Вяддучы. Даражэнькая наша Бульбачка,супакойся! На нашым свяце цябе ніхто не пакрыўдзіць, бо яно ладзіцца ў твой гонар.Далучайся да дзяцей.

Вядучая. Гучаць беларускія народныя прыпеўкі.

З’яўляецца Каларадскі жук. ( Ён даганяе Бульбінку )

Жук. Гам, гам, гам! Вось дзе ты. Але ж я цябе і тут знайшоў.

Бульбінка. Ой, ой, ой! Што мне рабіць? ( Уцякае ад жука )

Вядучая. Пачакайце, не бяжыце, што здарылася, раскажыце!

Бульбінка. Адчапіся ад мяне, жук! Ужо і зіма на двары, а ты ўсё не даеш мне спакою.

Жук. Жу- жу- жу, жу- жу- жу.

Я на бульбачцы сяджу.

Не жужжу, калі сяджу.

Усё на бульбачку гляджу.

А ў паветры закружуся,

То ўжо во як нажужжуся.

Вядучы. Давайце ўсе разам прагонім жука!

Жук. Не праганяйце мяне, прабачце, калі ласка, даруй, Бульбінка!

Вядучы. Можа даруем жуку?

Бульбачка.Добра, на першы раз даруем.

Вядучы. Вось і добра. Тады будзем весяліцца. А ты, жук, далучайся да нас.

Вядучая. Беларусы ў гэтым годзе сабралі добры ўраджай бульбы.

Вядучы. Гарні, гарні бульбу з поля,

Гарні бульбу як найболей.

Бульба трэба для багацця

У кожнай хаце, кожнай хаце

Урадзіла бульба ўдала,

Як ніколі не бывала

А яе ўсё мала, мала.

Вядучая. Павядзём гульню “ Збор ураджаю”, паглядзім, як дзеці умеюць працаваць.

Рассыпаецца бульба па падлозе, і ўдзельнікам гульні з завязанымі вачамі пад музычнае суправаджэнне трэба сабраць яе ў кошык. Перамагае той, хто больш збярэ бульбін.

Вядучы. Папрацавалі добра, атрымалі медалі з бульбы, цяпер можна і адпачыць.

Вядучая. Гучыць беларуская народная песня “ Чаму ж мне не пець”.

Вядучы. А зараз мы пазнаёмім вас з цікавымі фактамі з гісторыі бульбы. Ці ведаеце вы што?

(Кожны ўдзельнік свята знаёміць прысутных з цікавым фактам з гісторыі бульбы )

* Сярэднестатычны беларус з’ядае за год 340 кг бульбы, расіянін- 140, украінец- 140
* Існуе 4000 гатункаў бульбы на яе радзіме – Перу, што ў Амерыцы, а ў нас іх- 75.
* Бульба бывае чырвонага, чорнага, фіялетавага, жоўтага, белага колеру.
* У Бельгіі, у горадзе Бруселі, ёсць музей бульбы.
* На Саламонавых астравах бульба выкарыстоўваецца ў якасці валюты. (Наведванне да ўрача каштуе адну бульбіну)
* У перуанскіх індзейцаў ёсць свой бульбяны бог. Яго малююць з кустамі бульбы ў абедзвюх руках, а на клубнях- абавязкова вочы.
* Беларусь займае восьмае месца ў свеце па вырошчванні бульбы, а ўсяго яе вырошчваюць 130 краін.
* У нямецкім горадзе Гарнц стаіць помнік бульбе. Гэта вялікая гранітная глыба , на якой высечаны словы: “ Тут упершыню была пасаджана бульба.1748 год.”.
* У Кітаі бульба вядома з XVII ст., але да сённяшняга дня так і не прыжылася.
* Было дзве бульбяныя вайны . 1877 год паміж Аўстрыяй і Прусіяй ( варожыя бакі псавалі адна адной бульбяныя палі ). Вялікабрытанія адказалася ад імпарту ( увозу ) галандскай бульбы, што нанесла вялікі эканамічны ўрон Нідэрландам. Абедзве вайны былі бяскроўныя.

Вядучая. Давайце звернемся да стэнда і паглядзім, як называецца бульба ў розных краінах.

PATATOES ( англ.)

POMMES ( франц.)

PATATE (італ.)

BULVES (літ)

КАРТОПЛЯ ( укр.)

КАРТОФИ ( балг.)

KARTOFFEL ( ням.)

Вучань. Немцы пераводзяць гэтую назву так “ крафт тайфель”- дз’ябльская сіла. Джэк Лондан у апавяданні “ Памылка Госпада Бога” расказаў аб тым, як мяшок бульбы ўратаваў цэлы пасёлак жыхароў ад цынгі. Людзі выратаваліся бульбяным сокам.

Вядучы. Гучаць цымбалы. Беларускі народны танец “ Крыжачок”.

Вядучая. Бульбінка наша вялікая падарожніца, бо беларусы імпартуюць кожны год больш за адзін млн. тон бульбы. Вось што адбылося з ёй у Ташкенце. Калі туды везлі бульбу, наша Бульбінка звалілася з кузава і апынулася на дарозе.

Бульбінка.Ой, ой! І так бакі баляць ад доўгай дарогі, а тут яшчэ аб камень стукнулася.

Вядучы. Ніхто не звярнуў увагі на бульбінку. Толькі нейкі хлопчык узяў яе і шпурнуў за плот. І ўпала яна ў сад. Агледзелася і ўбачыла, каля слупка расце высокі вінаград.

Бульбінка. Ого, які ты высокі! Да цябе не дацягнуцца.

Вінаград. Хто гэта пішчыць?

Бульбінка. Гэта я, Бульбінка.  
Вінаград. Адкуль ты ўзялася?

Бульбінка.З Беларусі прыехала. Вельмі стамілася, цяпер адпачываю.

Вінаград. А чаму ты такая шэрая, непрыгожая?

Бульбінка. Я толькі зверху шэрая, бо жыву ў зямлі, А знімеш вопратку- я белая, чысценькая.

Вядучы. Вінаград не паверыў.

Вінаград. Не, ты шэрая! Не тое, што мы, паўднёвыя расліны. Паглядзі сама: жоўтыя дыні, паласатыя кавуны, вінаград. Куды табе з намі раўняцца!

Вядучы. Бульбінка падумала і адказала.

Бульбінка. Праўда, вы ўсе прыгожыя. Але без вас можна абысціся. А без бульбы? І бабка, і каша, і дранікі – усё з бульбы. А які смачны боршч, калі ў ім ёсць хоць адна бульбінка! У каго ні спытай, усе любяць бульбу. А вінаградам ласуюцца пасля, пад’еўшы. Цяпер ты разумееш, хто з нас болей патрэбен людзям?

Вядучая. Беларусаў завуць бульбашамі. Ёсць бульба, ёсць і да бульбы. Бульба ў нас круглы год на стале. Яе вараць,тушаць, смажаць, запякаюць, фаршыруюць. Ні з чым не параўнаць стравы з дранай бульбы: клёцкі, бліны, бабка.

Вучань. Бульбу варым, бульбу смажым,

Бульбу печану ядзім.

Вучань Смачна бульба з агурком.

Вучаніца.Смачна бульба з селядцом.

Вучань. Смачна бульбачка з капустай,

Вучаніца. А яшчэ смачней з сальцом!

Вядучы. Колькі існуе страў з бульбы?

Адказы з залы, ад удзельнікаў свята.

Вядучая. Прэзентацыя кніг “ 500 страў з бульбы” , “ 250 страў з бульбы”.

Вядучы. Хутка будзе выдадзена кніга “ 1000 страў з бульбы “..А сення , вярнуўшыся са свята, можаце паспрабаваць бульбу, якую ела наша шляхта амаль тры стагоддзі назад. Бульба пяклася ў попеле, потым яе чысцілі, рэзалі на скрылёчкі, смажылі. Страва лічылася далікатэсам.

Гледачы з залы называюць любімыя стравы з бульбы.

Вядучы. Беларускі народны танец “ Кракавяк “ па – бачэйкаўску.

Усе частуюцца стравамі з бульбы, якія прыгатавалі удзельнікі свята.

Вядучая. Ці спадабалася табе, Бульбачка, наша свята? А вам, дзеці? Бульба вартая таго, каб у яе гонар ладзіліся святы.

Вядучы. На гэтым наша забаўляльна- пазнавальнае мерапрыемства

“ Свята бульбы “ закончана. Дзякуй усім за ўвагу. Да пабачэння.